এয়ারপোর্টে ইমিগ্রেশানে যাওয়ার আগে বাথরুমে গিয়ে আয়নায় স্যুট দেখে হতভম্ব হয়ে গেলাম। মনে হচ্ছে এই স্যুট কোনদিন ইস্ত্রি কি জিনিস দেখে নাই। ডান কাধেঁর দিকে আবার খানিকটা ‘মানবলালা’র দাগ লেগে আছে। আবুধাবী থেকে তিন সিটের মাঝেরটায় ছিলাম আমি। আমার ডানপাশে এক কবি ছিলেন। উগান্ডার কবি। সারাটা পথ মোটামুটি কাব্যচর্চা আর পানীয় পানে ব্যস্ত ছিলেন। মাঝে মাঝে ঝিমুতে ঝিমুতে আমার ডান কাঁধে ওনার মাথা এলিয়ে দিয়ে বিড়বিড় করে ‘দিজ প্লেন উইল ক্র্যাশ’ বলতে বলতে ঘুমিয়ে যেতেন। আমি আবার মায়া করে ওনার ঘুম ভাঙাইনি, উনিও মায়া করে একগাল লালা আমার স্যুটে লাগিয়ে দিয়ে গেছেন।